<classify> WAZIRI wa Elimu, Sayansi na Teknolojia, Profesa Joyce Ndalichako amemvua madaraka na kumsimamisha kazi Mkuu wa Chuo cha Ualimu Mpwapwa mkoani Dodoma, Benjamin Mwilapwa kwa tuhuma za ubadhirifu wa fedha.Anatuhumiwa kwa ubadhirifu wa Sh bilioni 1.594 zilizotolewa na Serikali Kuu kwa ajili ya mradi wa ukarabati wa miundombinu ya majengo ya Chuo cha Ualimu Ilonga wilayani Kilosa Mkoa wa Morogoro. Pia amewasimamisha kazi Mhasibu wa Chuo cha Ilonga, Godlove Yona na Ofisa Ugavi wa chuo hicho, Ally Masanja.Profesa Ndalichako alitoa uamuzi huo jana wakati akiwa kwenye ziara ya ukaguzi wa mradi wa ukarabati wa miundombinu ya Chuo cha Ualimu Ilonga, ambacho hakikuwahi kufanyiwa ukarabati tangu miaka 49 iliyopita.Kuanzia leo Mkuu wa Chuo cha Mpwapwa namvua madaraka yake na namwagiza Katibu Mkuu kumsimamisha kazi yeye na wenzake ili kupisha uchunguzi huo, alisema Profesa Ndalichako.Alisema Mwilapwa ndiye alikuwa Mwenyekiti wa Kamati ya ujenzi ya mradi huo kabla ya kuhamishiwa Mpwapwa. Alisema kutokana na tuhuma alizotenda bila kushirikisha kamati zingine, anawajibika pamoja na mhasibu aliyeidhinisha malipo yote na Ofisa Ugavi aliyehudumu katika manunuzi yote bila kufuata taratibu za manunuzi ya umma.Alibaini viashiria vya ubadhirifu baada ya kukuta mkataba wa manunuzi kwenda zaidi ya mara saba ya makadirio ya manunuzi kwa baadhi ya vifaa, vilivyonunuliwa na hivyo kusababisha bajeti ya fedha iliotolewa kuzidi na hivyo kubakia na deni la Sh milioni 118.Pamoja na hayo, alimtaka Mkuu wa Chuo Kikuu cha Sayansi na Teknolojia Mbeya MUST, Profesa Joseph Msambichaka leo kufika chuoni Ilonga na kuangalia kazi zilizofanywa na washauri elekezi wa kitengo cha ushauri kutoka chuoni kwake na kuchukua hatua.Kazi nyingi zinazofanywa na MUST katika vyuo mbalimbali vya ualimu zimekuwa chini ya kiwango, nashangaa sana wao kama taasisi ya serikali iliyopo chini ya wizara yangu imepewa jukumu la kushauri, lakini inafanya vibaya, alisema Profesa Ndalichako.Kutokana na ubadhirifu huo, aliileta timu ya wakaguzi wa wizara yake kufanya uchunguzi wa kina ili kubaini madudu yaliofanyika na kutoa taarifa ili hatua za kinidhamu na kisheria zichukuliwe endapo watabainika.Aliviagiza vyombo vya ulinzi na usalama Kilosa ikiwemo Takukuru, kuchunguza makosa ya kijinai katika mradi huo. Mkuu wa Wilaya Kilosa, Adam Mgoyi alisema ni vema miradi mbalimbali inayotekelezwa wilayani humo, ikashirikisha serikali ya wilaya ili kubaini mapema matukio ya ubadhirifu kama huo na kuchukua hatua za kisheria.  <topic>: kitaifa 